"Hej - skal vi lege?" - sådan spørger DGI og Børneulykkesfonden i denne uge de nordjyske børnehaver. Og svaret er ja - flere end 3500 børn sætter i denne uge fokus på motion.

Indenfor hos Børnehaven Blåkildevej i Aalborg Øst bliver der danset måttedans til der kun er en måtte og et barn tilbage. Og udenfor bliver der vendt grønne og gule plader - til tiden stopper. For i denne uge deltager flere end 3500 børn og 81 nordjyske børnehaver i Bevægelsesugen. - Det er godt, at børnene får fokus på, at motion er godt for ens krop og ens liv, siger pædagog i Børnehavne Blåkildevej Helle Ryom. Det er DGI og Børneulykkesfonden der står bag Bevægelsesugen. Målet er, at børn som minimum skal dyrke syv timers motion om ugen. - Der er jo en tendens til mere overvægt og inaktivitet, og vi ved, at børn har bedst af at bruge deres krop, siger Claus Højen fra DGI Nordjylland. Det er helt op til den enkelte institution, hvilke aktiviteter, og hvor mange dage med fokus på bevægelse, der skal være. Hos Børnehaven Blåkildevej er der opbakning fra store og små. - Så længe vi voksne er engagerede, så giver det også børnene lyst til at lege, siger Helle Ryom. Indtil videre løber Bevægelsesugen sjovt nok over en uge , men DGI håber, at bevægelserne fortsætter længere end det. - Vi håber på, at det kan blive en fast traditionen ligesom skolernes motionsløb, siger Claus Højen.